Kommer oor probleme by Oos-Kaapse skole | Netwerk24
Kommer oor probleme by Oos-Kaapse skole
Deur Alvené Appollis 20 Januarie 2017 19:14
Lede van die Oos-Kaapse wetgewer keer Vrydag terug na Bhisho met sakkevol onderwysprobleme wat gou ter tafel gelê moet word.
In Nelson Mandelabaai het 'n afvaardiging van die wetgewer die Primêre Skool Bayview in die bendegeteisterde Helenvale, asook ander skole in die gebied besoek as deel van hul jaarlikse program om skoolgereedheid in die provinsie vas te stel.
Velisile Bukula, 'n woordvoerder in die wetgewer, sê die portefeuljekomitee oor onderwys is erg bekommerd oor die lang lys probleme wat nog in skole ondervind word.
Dié probleme sluit in die misbruik van siekteverlof deur onderwysers, wanfunksionele skoolbeheerliggame, bendegeweld in skole, 'n tekort aan klaskamers, vakante poste en boeke en leermateriaal wat nie betyds afgelewer is nie.
Phumelele Ndamase, 'n lid van die komitee, het veral die laat aflewering gekritiseer.
Volgens George Lukwe, hoofonderwysspesialis in die provinsie, lê die haakplek met die aflewering by die verspreiders.
Hy sê Mandla Makupula, LUR vir onderwys, het onderneem om Maandag die pakhuis te besoek om vuur onder die verspreiders te maak.
Busisiwe Ndlangisa-Makaula, voorsitter van die komitee wat Nelson Mandelabaai besoek het, het belowe sy sal Weziwe Tikana, LUR vir veiligheid, vra oor polisiepatrollies by skole waar bendegeweld en dwelms pla.
By Bayview is die heining stukkend en loop bendes byna daagliks deur die skool. By die Helenvale Primary in Kobusweg is skote nog vandeesweek in pouse voor die skoolhek geskiet.
Sy sê al dié uitdagings beïnvloed die matriekslaagsyfer.
"As die departement van onderwys al hierdie probleme kan oplos, sal ons nie meer jaar in en jaar uit die laaste plek beklee nie," sê Ndlangisa-Makaula. "Onderwys is 'n gesamentlike verantwoordelikheid."
Die komitee het onderneem om binnekort die lys van uitdagings na die wetgewer te neem waar oplossings bespreek sal word.